**Magnetogram ni avtoriziran!**

MAGNETOGRAM POSLANSKIH VPRAŠANJ IN ODGOVOROV PREDSEDNIKA VLADE REPUBLIKE SLOVENIJE JANEZA JANŠE NA 25. REDNI SEJI DRŽAVNEGA ZBORA

Ljubljana, 20. september 2021

Predsednik vlade Janez Janša je na 25. redni seji Državnega zbora Republike Slovenije odgovarjal na ustna poslanska vprašanja Roberta Pavšiča (LMŠ), Marka Koprivca (SD), Luke Mesca (Levica) in Jožefa Horvata (NSi). Poslancem je pojasnjeval okoliščine svojih stikov z lobisti in dobavitelji medicinske opreme, odgovarjal pa je tudi na vprašanja o posledicah bančne sanacije in pomanjkanju javnih najemnih stanovanj.

**ROBERT PAVŠIČ (PS LMŠ):** Gospod Janša, jaz vam čestitam, da ste danes končno zbrali dovolj poguma, da se soočite z Državnim zborom. Do zdaj ste se namreč uspešno izmikali našim vprašanjem. Dvakrat ste se izognili Komisiji za nadzor javnih financ, ki smo jo predlagali v LMŠ. Očitno se izogibate tudi parlamentarne komisije, ki preiskuje Covid ukrepe, ki jo vodim in ki jo je tudi predlagala LMŠ. Do danes niste uspeli dvigniti vabila na zaslišanje te komisije. Saj veste katero vabilo. Vam ga pošiljamo serijsko in vi ga serijsko zavračate. Tisto za ta petek ob 8.30. Mogoče se zaradi tega soočenja in vseh očitkov danes počutite neugodno, ampak odgovornost za to pripišite izključno samemu sebi in svojemu ravnanju. Vaš vztrajen molk, vaše izogibanje neugodnim vprašanjem, vaša ignoranca do Državnega zbora in njegove ustavne funkcije, vse to nas je pravzaprav prisililo, da nastopimo ostro, vztrajno, brezkompromisno in vas vsaj danes soočimo z vsaj enim vprašanjem. Poslanci, predvsem pa javnost, si to zagotovo zaslužimo. To je naša pravica, ustavna pravica, in vaša ustavna dolžnost. Sicer sem prepričan, da danes ne bomo dobili odgovorov - vas namreč že dobro poznamo –, ker je takšen pač vaš način dela. Ker je danes premalo časa. Imeli ste priložnost, pa ste jo izpustili.

Zato vas danes sprašujem le o moralnosti početja brez zahtevanih podrobnosti, ki jih bodo zagotovo preiskovali in pojasnjevali tudi drugi. Ne bom šel dolgo v preteklost. Dovolj bo pet let. In vam povedal, zakaj ste zadnji, ki nam lahko pridiga o prvorazrednosti, o tajkunih z jahtami in vilami. Ne bom vam očital elitizma, to je stvar osebne percepcije in osebnih zmožnosti, čeprav ne morete biti zagovornik drugorazrednih, hkrati pa živeti življenje elite. Seveda boste rekli, da lahko vsak v svojem času počne, kar želi in s komer želi, mar ne? Ampak ko ste javni politični funkcionar, pač niste več kdorkoli. Tako kot ni šlo za slučajnost ali naključje v vašem večkratnem srečevanju in druženju na eksotičnih otokih in na luksuznih jahtah na Jadranskem morju, niste slučajno ali naključno trikrat postali predsednik vlade – tj. najvišji odgovornost politične / znak za konec razprave/ izvršne veje oblasti. Imate pooblastila in moč in tega se, upam, zavedate. Zato javnost zahteva odgovore. Ali ste na kakršenkoli katerikoli poslovni družbi omogočili sklepanje poslov z državo? Ali ste naredili karkoli, da se vaše zasebno druženje z lobisti, tajkuni in poslovneži nebi odrazilo v potencialni korupciji oziroma klientelizmu? Ali je to, kar ste počeli in kar je bilo dokumentirano / znak za konec razprave/, po vašem mnenju kakorkoli moralno ali etično sporno? Ali je to, kar počnete, pošteno?

**PREDSEDNIK VLADE JANEZ JANŠA:** Najprej kar se tiče komisij, po pravilih, ki veljajo, po zakonu in po Poslovniku tega državnega zbora, je udeležba na preiskovalnih komisijah, če si vabljen pač potrebna in jaz s tem nimam nobenih težav. Bil sem že velikokrat, mislim da, največkrat od vas vseh na pogovoru z raznoraznimi preiskovalnimi komisijami, ki se jih je kdo spomnil in tega se nikoli nisem izogibal. Tudi vabilo za petek sem prejel in delam na tem, da bi lahko prišel. Je pa moj koledar poln. Jaz imam v enem tednu več evropskih in mednarodnih obveznosti kot jih je imel vaš predsednik vlade v celem letu. Tukaj je treba izbirati tudi prioritete in pač obstajajo v tej državi tudi telefoni in se da tudi zmeniti za kakšen termin, kar se tiče preiskovalnih komisij.

Kar se tiče ostalih delovnih teles, recimo Komisija za nadzor javnih financ, jaz sem bil doslej izvoljen v vse sestave tega državnega zbora, tudi prve demokratične izvoljene skupščine. Ne spomnim se, da bi predsedniki vlad hodili na seje delovnih teles. Bil sem tudi član komisije za nadzor javnih financ ko smo bili v opoziciji. Vabili smo včasih tudi predsednike vlad. Ne spomnim se, da bi kdo prišel. Nikoli. Torej, ne delati sage iz nečesa, kar pač enostavno ne drži. Na seje delovnih teles pač hodijo pristojni, ki določene stvari pokrivajo. Komisija za nadzor javnih financ pač nadzira javne finance in zato Ministrstvo in mislim, da se ministrstvo vedno teh sej udeležuje.

Kar se tiče tega poskusa vaše moralne pridige v tem vprašanju, poglejte, niste vi tisti, ki vam bom jaz odgovarjal s kom se lahko zasebno družim ali pa bom poročal koga srečam. Na konkretno vprašanje, ki ste ga postavili, je pa odgovor ne. Gospodi, ki so bili včasih spoštovani gospodarstveniki, sedaj pa ko ste jih objavili na sliki z menoj so pa naenkrat postali tajkuni za vas pač, z mano niso nikoli sklepali nobenih poslov. Če poznate kakšnega ga povejte in potem pač nadaljujmo razpravo. Tudi na jahtah sem jaz v svojem življenju preživel mogoče vse skupaj 10 ur, na različnih. Mislim, da sem bil pol ure na neki jadrnici celo z gospodom Kučanom. Pa to ni bilo neko lobiranje. In vse te slike, ki jih objavljate, to so pač iz časov, ko si mogoče tudi jaz lahko privoščim kakšen dopust, ko smo v opoziciji. Ko smo v vladi pač teh dni praktično ni. In takrat ko smo mi v opoziciji, prvič, pri nas nihče ne lobira. Pri meni ne lobirajo zato, ker vedo, da jaz pač nisem tarča za to. Drugič pa zaradi tega, ker vsi vaši mediji vedno, ko smo mi v opoziciji pišejo, da SDS nikoli več ne bo v vladi, Janez Janša nikoli več ne bo vodil vlade. Torej, zakaj bi potem lobirali pri nekom, ki ne bo imel nobene moči. Torej, zmenite se sami s sabo, kar se tega tiče.

**ROBERT PAVŠIČ (PS LMŠ):** Sem čakal, da bo aplavz s te strani. Pričakovano. Preveril sem, gospod Janša, niste prevzeli vabila. Tistega, ki sem vam ga vročil zakonsko ne zadostujemo po zakonu o kazenskem postopku. Drugače pa, vabila, ki smo vam ga poslali iz preiskovalne komisije niste dvignili. Še vedno se vrača. In vse kar zmorete je pravzaprav izogibanje, blatenje, prenašanje odgovornosti, zamegljevanje, odvračanje pozornosti, prazno moraliziranje. Ne z moje strani, direktna vprašanja sem vam poslal. Kar počnete pravzaprav vnaša razdor med ljudi, zato spremljamo tudi zmerjanje s prostitutkami, ki ga sodišče tudi označi za nedovoljenega in nezakonitega. Si vi lahko predstavljate, kako velika in odmevna bi bila tovrstna politična afera, če bi se zgodila v Nemčiji ali v Avstriji? Zagotovo bi bile posledice. Pri nas pa nočete niti podajati odgovorov. Zato ni čudno, da nekateri poznavalci politične scene v Sloveniji to vaše delovanje označujejo kot najbolj nemoralno dejanje domače politike doslej, ker gre za zdravstvo, gre za denar za bolnike, za otroke, za starejše. Ker gre v prvi vrsti za sprenevedanje, pozicija, opozicija, moč imate in te ne morete zanikati, za zasluge in poplačilo zaslug, med javnim in zasebnim. Popolnoma nepomembno je, če gre, tako trdite, za sprego levih, desnih ali pa sredinskih politik preteklosti / znak za konec razprave/ ali sedanjosti. Vsi bi morali odgovarjat. Vsi, ki so izvajali tovrstno politiko. Povejte, kaj o tematiki, aktualni ali pa pretekli, poznate vi osebno, kdo je kršil te zakone, kdo je lobiral nezakonito? Pokažite, pa bomo preganjali vse, ampak ne se izogibat, pa ne se sprenevedat. Konec koncev, avgusta 2016 ste bili na tej jahti, z dvema poslovnežema / znak za konec razprave/ in tega stika niste prijavili KPK, torej, ste se KPK zlagali. Kaj ste torej dobili za to deseturno uživanje na tej jahti? Kaj ste vi imeli od tega?

**PREDSEDNIK VLADE JANEZ JANŠA:** Mislim, žalostno je no, da smo prišli v situacijo, ko imamo opozicijo, ki je vse, kar zmore, pač, utripanje na nekih starih slikah. V Sloveniji se marsikaj dogaja in mislim, da bodo naslednje leto zelo pomembne volitve in bi bil čas, da začnemo tekmovat z programi, koncepti, z tem, kako se bo sodelovalo za to, da bo Slovenija napredovala hitreje. Ker smo v tem času, ko se vi ukvarjate s starimi slikami, ustvarili realno podlago za to.

Zdaj, ne vem, če ste v tej ihti opazili današnji podatek državnega zavoda za statistiko – v lanskem letu se je povprečna plača v Sloveniji povečala za 5,4(?) %. Že v prvem letu mandata te Vlade, so se pokojnine povečale za 7,7 %. Imamo rekordno nizko brezposelnost po letu 2008. Gospodarska rast, ki je bila napovedana prejšnji teden, je za 2 % višja, kot je bil padec v lanskem letu. Se pravi, imamo neko realno podlago za povečevanje blaginje in glede na to, da živimo v parlamentarni demokraciji, mislim, da bi se spodobilo v tem času, da začnemo tekmovat v tem, kdo bo te priložnosti, ki so bile ustvarjene, v prihodnosti bolje izkoristil, ne pa da zapravljamo čas z mlatenjem prazne slame in brcanjem prazne konzerve, iz česar ne bo nič. Kajti, če bi vi imeli kakršenkoli dokaz, da je bilo tukaj kaj narobe, bi tega že zdavnaj privlekli na dan, poleg tega pa, glejte, če ste tako proti korupciji v zdravstvu, koalicija je vložila zakon o drugačnem načinu javnih naročil, ki bo že sistemsko onemogočil kakršnekoli podobne očitke, ki jih vi izrekate in pričakujemo, da bo takrat »hic rodos his salta«, da boste zakon podprli in da ne bo v prihodnosti niti teoretično osnove več za takšne razprave. / znak za konec razprave/

**ROBERT PAVŠIČ (PS LMŠ):** Zakon, ki ste ga omenjali, ne bo tega preprečil, ampak bo to omogočil, ampak to je že neka druga zgodba. Zamegljevanje, to je vse, kar smo danes slišali. Sama megla in razpihovanje megle. Poleg vseh selektivnih statistik, ki jih seveda izbirate, zelo sebi v korist, pa bi povedali, da imamo tudi veliko teh zdravstvenih tajkunov, ki so jahte kupili z javnim denarjem oziroma sodelovanjem z državo in tukaj niste vi osebno podpisovali pogodb, tega vam nihče ne očita, ampak omogočili, da nekdo pride do tega. In nismo dobili odgovorov, niti enega, niti na eno vprašanje niste odgovorili, očitki pa so hudi. V tem se verjetno strinjava, da so hudi očitki tole. In obstaja utemeljen sum, da je šlo v primeru zamolčanega druženja, vašega, z lobisti, poslovneži in zdravstvenimi tajkuni, vsaj za politično odgovornost. Ali bo Državni zbor se odpovedal svoji ustavni pravici po odgovorih, je pravzaprav vaša odločitev, spoštovani kolegice in kolegi, zato predlagam, da v vlogi predsednika vlade in njegovih odgovorih odpremo razpravo in dobimo končno odgovore. To nam omogoča Poslovnik in to je naša dolžnost, ustavna dolžnost, da javnosti ali popolnoma razblinimo vse sume ali jih pa potrdimo in se končno v tej državi lahko zgodi, da nekdo pa prevzame odgovornost za nečednosti, ki se dogajajo. Hvala.

**MAG. MARKO KOPRIVC (PS SD):** Hvala lepa spoštovani predsednik za besedo. Spoštovani kolegice poslanke, kolegi poslanci! Predsednik Vlade Janez Janša! Pred nekaj trenutku ste izrekli besede, da opozicija ne zna delati drugega kot odpirati tem iz preteklosti. Predsednik Vlade, to ne drži. Pred vami je nov predlog zakona o spodbujanju gradnje javnih najemnih stanovanj, ki ga je pred dnevi vložila celotna demokratična opozicija in zagotovo je pred vami zanimiv izziv ali boste ta predlog, ki je, jaz mislim dober in nujno potreben za celotno državo, bili sposobni v koaliciji podpreti ali ne. Namreč spoštovane kolegice in kolegi, mladi v Sloveniji se soočajo s hudo stanovanjsko revščino. Lahko bi rekli, da v Sloveniji Vlada stanovanjska kriza. Namreč večina, na tisoče mladih družin tako nižjega kot tudi srednjega razreda si ne morejo urediti stanovanjskega problema, kaj šele zagotoviti primerno stanovanje, ki bi ga lahko trajno koristili. Najemnine, predvsem v Ljubljani, pa tudi v drugih mestih, so v nebo vpijoče, rastejo, iz dneva v dan so višje, da ne govorim o možnosti nakupa stanovanj. Stanovanje si dejansko lahko privošči le elita, tisti ki dajo lahko štiri in več tisoč evrov na kvadratni meter za nakup novega stanovanja. Ta situacija se je pokazala kot še toliko bolj grozljiva v času te zdravstvene krize in zato je nujno, da se na tem področju nekaj naredi. Kot sem povedal, smo Socialni demokrati vložili v proceduro zakon po zgledu Dunaja. Kot veste, je na Dunaju ta problematika stanovanjska zgledno urejena. Tam mesto vodijo že dolga leta Socialni demokrati, zakon ki bi omogočil v naslednjih šestih letih izgradnjo deset tisoč najemnih stanovanj, po višini najemnine nekje 350 evrov za 65 kvadratnih metrov v Ljubljani. V ta namen bi namenili milijardo 300 evrov v teh šestih letih, večina sredstev bi temeljila na povratnih sredstvih in na poroštvih, nekaj je bilo pa seveda tudi nepovratnih sredstev.

Skratka, spoštovani predsednik Vlade, sprašujem vas, če ste pripravljeni tovrstno zakonsko rešitev podpreti. Namreč jaz mislim, da predvsem mladi pričakujejo neke konkretne rešitve s strani Vlade. Niso dovolj zgolj bombončki in obljube na nivoju nekih deklarativnih stališč kako je treba skrbeti za mlade, itn. In to vprašanje moramo rešiti skupaj kot družba, ne se deliti na opozicijo koalicijo in to vprašanje, ki ga je treba rešiti. Namreč z Jazbinškovim zakonom v času vaše Demosove Vlade se je celoten javni fond stanovanj razprodal, privatiziral in žal od takrat naprej je vse skupaj prepuščeno trgu, kar je slabo in nedopustno in predsednik Vlade, na potezi ste. Hvala lepa.

**PREDSEDNIK VLADE JANEZ JANŠA:** Zelo pomembna tema, no ampak, ker ste že na koncu omenili kdaj se je ta fond razprodal. To ni bil Jazbinškov zakon. Jazbinškov zakon je bil drugačen. Jazbinškov zakon je predvideval mislim, da 50 % poplačilo, potem pa je Miran Potrč iz SD zbral podpise za amandma v takratni skupščini na podlagi in na podlagi tega amandmaja, ki je bil potem sprejet, ni pa ga predlagala Demosova Vlada, je dejansko, mislim, da 150 tisoč stanovanj v Sloveniji bilo v glavnem podarjeno tistim, ki so v njem živeli. Kdor pa je prišel do stanovanja v prejšnjem režimu, pa verjetno ni treba razlagati, in na kakšen način in kdo je prišel do boljših stanovanj. In potem so si nekateri tovariši hišo v Murglah kupili za 35 tisoč mark. Toliko o zgodovini. Zdaj, če je vse tako. Če bi bil pa Jazbinškov zakon, ki ga je Demosova vlada sprejela, v prvotni obliki sprejet, bi takrat nastal ogromen fond za izgradnjo stanovanj, iz katerega bi še vedno lahko gradili stanovanja. Zdaj toliko za zgodovinsko korektnost. Zdaj, kar se tiče pa obljub, kako bomo zgradili 10 tisoč stanovanj v prihodnosti, pa bi spoštovanega kolega poslanca spomnil na to, da to obljubo vedno slišimo pred volitvami od stranke, ki jo predstavlja. Recimo 11. avgusta 2008 je njegova stranka objavila predvolilni manifest, kjer so rekli, Socialni demokrati bomo najprej poskrbeli za pospešeno gradnjo neprofitnih najemnih stanovanj v javni lasti bivalnih enot in tako naprej. Pa vam povem, koliko teh stanovanj ste zgradili in ste bili od leta 2008 do leta 2020, z izjemo 1 leta, ste bili vseskozi v vladi. Zdaj okej, za tista prva leta, ko je bila gospodarsko-finančna kriza, je razumljivo, da se ni moglo veliko vlagat, to je pač druga tema, bom povedal za zadnjih 5 let. Leta 2015 132 stanovanj, leta 2016 nobenega, leta 2017 102, leta 2018 73 in 2019 33. 340 v 5 letih vladavine Socialnih demokratov. No, za naslednjih 5 let, naslednjih 5 let bo Stanovanjski sklad na podlagi projektov, ki so že v teku, dal na trg skoraj 4 tisoč stanovanj, najemnih stanovanj, skoraj 4 tisoč stanovanj, se pravi več kot 10-krat več, kot ste jih vi zgradili v zadnjih 5 letih. Poleg tega smo dvignili povprečnine slovenskim občinam, se pravi lahko tudi občinski in mestni stanovanjski skladi vlagajo in oni bodo v naslednjih 5 letih temu dodali še več kot tisoč 500 stanovanj iz teh sredstev. Se pravi iz projektov, ki so že v teku, iz sredstev, ki so načrtovana in v veliki meri zagotovljena, deloma desetine milijonov tudi iz načrta za okrevanje in odpornost, bo v prihodnjih letih dejansko zgrajenih več kot 5 tisoč stanovanj. In to niso samo obljube, ker si to že dogaja. Jaz mislim, da bo samo v letošnjem letu zgrajenih več stanovanj, javnih najemnih stanovanj, kot jih je bilo v prejšnjih 5 letih. Je pa v dosedanjem načrtovanju poleg tega, da se je veliko govorilo in zelo malo naredilo, tudi napaka v tem, da so se stanovanja v glavnem gradila v centru. Na ta način se je povečevala centralizacija, praznilo se je podeželje, ker pač mladi šolani ljudje gredo tja, kjer so pač pogoji za življenje. Namesto da bi sledili deklarativni politiki enakomernega razvoja, smo jo centralizirali. Poleg tega je pa stanovanje v Ljubljani še enkrat dražje recimo kot v Mozirju ali pa… / znak za konec razprave/ v Murski Soboti in tako naprej. Tako da me veseli, da se zdaj situacija popravlja. Lahko vam naštejem po občinah, kje se zdaj gradijo stanovanja in na srečo se ne gradijo samo v Ljubljani.

**MAG. MARKO KOPRIVC (PS SD):** Ja, hvala lepa, predsednik, za besedo. Poglejte, predsednik vlade, zdelo se mi je, da boste natančno odgovorili, sem pa vendarle imel kanček upanja, da boste vendarle glede na to, da smo korektno pristopili in neko konkretno vprašanje postavili, da se boste vendarle na nek način spomnili vseh tistih mladih, ki tudi danes gledajo to najino soočenje preko televizijskih zaslonov in si želijo nekih konkretnih rešitev… / oglašanje iz dvorane/ vi pa se vračate v preteklost, vi pa se vračate v preteklost, enako kot ste prej očitali mojemu kolegu iz opozicije, dejansko počnete to točno vi. Vračate se v preteklost, govorite, kaj vse ni bilo narejeno. Veste kaj, perverzno se mi zdi na nek način, 30 let ste v tej politiki, 30 let in boste meni, ki sem 3 leta poslanec, očitali, kaj ni bilo narejenega, s tem da sem jaz uvodoma povedal, da je pomembno, da se celotni politični razred dogovori, kaj je prioriteta. In stanovanjska politika, oprostite, na žalost tudi v časih vaših vlad, ko ste jih vi vodili ali pa ko ste bili del vlade, ni bila prioriteta. In dajmo stopit skupaj in od vas bi želel slišati, da boste v teh nekaj mesecih, ko boste še na oblasti - žal ni v naših rokah, kdaj bojo volitve, če bi bilo, bi volitve že bile - da bi vi povedali, da boste nekaj konkretnega naredili da boste ta naš predlog, ki je narejen po dunajskem zgledu, podprli in da bomo s tem odprli vrata poleg tistih stanovanj, ki se gradijo, in vemo, da se gradijo, / znak za konec razprave/ dali možnost še za dodatno izgradnjo 10 tisoč novih stanovanj. Ampak žal očitno to za vas ni prioriteta in žal ta zgodovina 30-letnih napadov, teorij zarot, žaljenj, cinizma in tako naprej bo trajala še nekaj mesecev, dokler boste na oblasti. Je pa to največja škoda za Slovenijo in zaradi tega je v slovenski družbi stanje duha tako kot je. In mislim / znak za konec razprave/, da je na najnižji točki od leta 1990 dalje.

Hvala lepa.

**PREDSEDNIK VLADE JANEZ JANŠA:** Ja, hvala lepa. Zdaj, jaz nisem začel z omenjanjem Jazbinškovega zakona, jaz sem samo odgovoril na tisto, kar je bilo postavljeno v vprašanju. Zdaj, kar se tiče pa projekti, ki so v teku, in to niso obljube, ki se pozabijo en dan po volitvah, so pa naslednji. Novo Brdo Ljubljana, skoraj 500 stanovanj. Gerbičeva, 109 stanovanjskih enot. Pod Pekrsko Gorco Maribor, 400 stanovanj. Dolgi most Ljubljana, 40 stanovanj. V Kranju 187 stanovanj. Jesenice, 43. Koper, 90. Lukovica-jug, 80 stanovanj. Nakupi po javnem pozivu za nakup stanovanj in zemljišč za gradnjo stanovanj, ki so v teku. Slovenj Gradec, 87. Lenart, 10. Kočevje, 76. Mozirje, 24. Radenci, 10. Slovenska Bistrica, 31. Gornja Radgona, 10. Pesnica, 24. Mežica, 19. Črnomelj, 30 stanovanj. In potem gre še za financiranje pri zagotavljanju javnih najemnih stanovanj. Na Novem Brdu 674. Celje, 128. Rogaška, 10. Braslovče, 4. In Ravne na Koroškem 22. Delno se to pokriva z lastnimi projekti, delno gre za dodatne enote. No, in glede na to, da je, kot že rečeno, vlada povečala oziroma smo skupaj s proračunom za letos povečali tudi povprečnine občinam, je v tem trenutku samo iz ljubljanskega stanovanjskega sklada v gradnji 1044 stanovanj. In še mnogo več po skupaj oziroma še mnogo po drugih slovenskih občinah, kjer so pač ta sredstva namenili tudi za izgradnjo stanovanj. In govorimo o obdobju od letošnjega leta do leta 2026. Se pravi, končno lahko tudi ta cilj 10 tisoč stanovanj v naslednjih / znak za konec razprave/ 10-ih letih dosežemo. Samo denar bo treba namenjati za stanovanja, tako kot obljubljamo pred volitvami, in ne za Metelkovo 6 kot delamo potem po volitvah.

**MAG. MARKO KOPRIVC (PS SD):** Hvala lepa, predsednik. Poglejte, ta cinizem je res višek. To, kar ste na koncu zdaj spet skušali zanetiti vojno z nevladnimi organizacijami, to je nesprejemljivo in nedopustno in nikakršne veze nima s stanovanjsko politiko. To je zavržno, kar počenjate. BI pa želel izpostaviti, gospod predsednik, da zavajate. Zavajate javnost. Zdaj ste tri minute brali seznam stanovanj, ki se bodo zgradila in ki nimajo veze z neprofitnim najemom. Zgolj na koncu ste omenili nekaj stanovanj, ki so pač namenjena neprofitnemu najemu, ostala stanovanja so pač tržna. In to nima zveze s samim neprofitnim najemom oziroma z zakonom, ki smo ga mi predlagali. Mi želimo povečati fond neprofitnih najemnih stanovanj, ki je v Sloveniji eden izmed najnižjih v primerjavi z ostalimi evropskimi državami. In v to bi bilo treba vlagati. Na koncu pa se vam zahvaljujem, da ste pohvalili ljubljanski stanovanjski sklad. Res je, Ljubljana na tem področju dela ogromno, je naredila ogromno in brez javnega stanovanjskega sklada MOL-a bi bila situacija v Ljubljani še hujša. Ampak žal so on tako ali na srečo so tako samoiniciativni, da uspejo zadeve kljub mačehovskem odnosu države kolikor toliko dobro peljati. Je pa tudi res, da s tem, ko se je omogočilo nekoliko večje zadolževanje, se je naredila stanovanjskim skladom usluga in tega ne zanikamo. Mi želimo zgolj nadgradnjo. Mi želimo, da se zagotovi dodatna sredstva in sistemske podlage zato, da bi se lahko začelo graditi večji oziroma obširnejši stanovanjski fond za neprofitni najem. In to smo skupaj s strokovnjaki s tem zakonom naredili po zgledu Dunaja. In vi, predsednik Vlade, mi niste z besedo odgovorili ali ste pripravljeni podpreti tovrstne rešitve, ni potrebno ta zakon, tovrstne rešitve ali ne, ampak zadeve obračate na drugo stran, kot vi znate in manipulirate. In zato bi jaz prosil, spoštovani predsednik, da daste na glasovanje moj proceduralni sklep, da bi vendarle Državni zbor razpravljal o tej zelo pomembni tematiki. Morda pa uspemo, sicer upanja je zelo malo, ampak upanje umre zadnje, pa vendarle kakšnega predstavnika koalicije iz Janševe stranke ali pa iz stranke njegovih satelitov prepričati, da je vendarle vlaganje v stanovanjsko gradnjo pomembno in da mladi morajo biti prioriteta, ne zgodbe iz preteklosti, ne junaške zgodbe in tako naprej, o katerih stranka SDS ves čas govori, ampak prihodnost. In prihodnost temelji na mladih. Hvala lepa.

**LUKA MESEC (PS Levica):** Hvala lepa. Lep pozdrav! Spoštovani gospod Janša! Jaz vam ne bom moralno pridigal, ker ni moje mesto presojati o tem s kom se vi družite v zasebnem času in s kom ne. Vendar pa opozarjam, da glede na to, da ste že 20 let praktično na vodilnih funkcijah v tej državi, večino tega časa ste bili, bodisi vodja opoziciji, bodisi predsednik vlade, ste dolžni javnosti par pojasnil o vaših stikih z dvema lobistoma in dobaviteljema v zdravstvu, Božom Dimnikom in Andrejem Marčičem, ki sta v tem istem času, v teh 20 letih, skupaj obrnila za okoli 300 milijonov evrov poslov s slovenskim zdravstvom, s slovensko državo. To pa ste dolžni pojasniti kaj ste se tam dogovarjali. In, ali je imelo to kakršenkoli vpliv na vašo politiko in na akcije, ki jih je izvajala vaša stranka. Namreč, naključij, pravite niste prijavljali teh stikov protikorupcijski komisiji, ker so bila naključna. Ampak teh naključij je bilo malo preveč. Naključje na Novi Zelandiji, pa naključje na Mauritiusu, pa naključje pri vas na vikendu, pa naključje na jahti, kje vam je očitno po enem krogu postalo tako dolgčas, da ste se usedli na kavč in začeli gledati teletekst. Teh naključij je bilo malo preveč, da bi kdo verjel vanje.

In drugič, ko presojamo o kakšni stvari, o programu stranke, o delovanju se je treba vedno vprašati kaj je tam in česa ni. Jaz o vašem delovanju, odkar sem tukaj, sem videl ogromno nekih lamentacij o korupciji v zdravstvu, rohnenja nad tem kako odtekajo stotine milijonov evrov preko dobaviteljskih mrež iz tega zdravstva. Zanimivo pa, nisem s strani vaše stranke slišal niti enkrat imen Marčič ali Dimnik. Niti enkrat. Pri tem, da sta ta dva človeka ena od glavnih dobaviteljev v slovenskem zdravstvu in da sta tudi onadva tista, ki sta si kupila kar sta si kupila, vsaj deloma verjetno, z denarjem, ki je pritekel iz slovenskega zdravstva.

Zato me zanima, gospoda Janša, lahko z gotovostjo trdite, da vaša srečanja s tem dvema človekoma niso imela nikakršnega vpliva na politiko SDS. Namreč, če tako malo od daleč pogledam začenjam dvomiti, če sem malo ciničen, v tisto vašo zgodbo o stricu iz ozadja Janezu Zemljariču, ki preko svojih dobaviteljskih mrež vleče milijone iz slovenskega zdravstva. Ne rečem, najbrž je tudi kaj na tem. Ampak malo me spominja na tisto šalo o tem, kako oropati trgovino na desni strani ulice, tako da zakričiš, da nekdo ropa na levi strani in vsi pogledajo tja, seveda, zato da nihče ne bi videl, da sta na drugi strani Dimnik in Marčič. Tako da me zanima, gospod Janša, kako komentirate vpliv teh dveh ljudi na politiko in akcijo SDS v zadnjih letih?

**PREDSEDNIK VLADE JANEZ:** Kar se tiče verjetja v naključja ali pa v Marxa ima vsak svoje prepričanje. Sedaj lahko vsak svoje verjame in o tem se lahko v svobodni državi pogovarjamo. Ko pa gre za neke težke obtožbe pa je verjetno dobro dostaviti kakšen dokaz. Še posebej, če imamo na razpolago, glejte, imamo na razpolago program, ki kaže, koliko je kakšno podjetje v kakšnem času poslovalo z državo in koliko je zaslužilo in imena, ki jih omenjate, so bistveno več služila v poslih z državo v času levih vlad, tudi v času, ko ste bili vi v Vladi. Tako da, to so pa dejstva. In kar se tiče korupcije. Zdaj, verjetno vam je gospod Kordeš na sestanku dal kak nasvet v zvezi s tem, ampak, jaz na to ne bi dal veliko.

Ko že rečeno, v proceduri je zakon, kar se tiče nabav v zdravstvu. Preiskovalna komisija glede korupcije v zdravstvu, ki jo je vodila naša poslanska kolegica Jelka Godec, je odkrila neposredno zelo veliko ljudi s prsti v marmeladi, posredovala te dokaze tožilstvu in glejte, nič se ni zgodilo. Nič se ni zgodilo. Mogoče bi tudi kdo od teh gospodov kje ven padel, če bi pristojni organi začeli preiskovat, ampak se ni nič zgodilo. In če poznate kakšnega tajkuna z jahto, ne samo tajkuna, kot pravite ali pa kogarkoli, ki posluje v zdravstvu in je član SDS, mi ga pokažite, če pa poznate kakšnega člana ali pa kakšnega podpornika Slovenske demokratske stranke, ki posluje v zdravstvu in ima jahto, mi ga pa še posebej pokažite. Nenavadno je, da lobirajo pri nas, mi jim zagotavljamo prakse, potem so pa v SD, v LMŠ, v LDS, v Zares-u, … res neverjetno. Ali ni neka… Ali ni bil gospod Miklavčič celo minister za zdravstvo? Ali ni bil gospod Miklavčič zelo minister za zdravstvo v levi Vladi? Kakor vem, je on najboljši prijatelj gospoda Dimnika, ne jaz. Jaz sem gospoda Dimnika velikokrat srečal v življenju. On je bil poleg tega, kot pravite, da se ukvarja s temi stvarmi, je bil v svetovnem slovenskem kongresu, v času osamosvajanja in je pomagal pri pridobivanju mednarodnega priznanja in v času našega prvega mandata je bil predsednik društva hrvaško slovenskega prijateljstva, kjer smo tudi na nekaterih mejnih stvareh sodeloval. Tako da jaz sem njega velikokrat srečal, samo nikoli se nisva pogovarjala, pa sklepala kupčij, v zvezi z zdravstvom. Nekateri ljudje imajo v svojem življenju več lovk in zelo zanimivo, da doslej ni bilo o teh ljudeh nič slabega rečeno, zdaj, ko so se pa objavile neke slike in evo, zdaj je pa to, vse narobe. Tako da, glejte, mi smo, kot stranka, bili od leta 1990 naprej v vladah manj kot eno tretjino časa, vse ostalo smo bili v opoziciji. Obstajajo časovna obdobja, kjer se vidi, kdo je sklepal kakšne posle, kdo je kaj podpisal, veliko tega je tudi elektronsko. Vse se da preverit in imate vse možnosti. Tako da, delat politiko zaradi, bom rekel, izpraznjenosti lastnih konceptov na nekih aferah, glejte, vse je kratkega diha. Se pravi, sedim tukaj tretjič že kot predsednik Vlade, naposlušal sem se tega v tridesetih letih in večina teh, ki so mlatili prazno slamo, je že zdavnaj na pokopališču zgodovine.

**LUKA MESEC (PS Levica):** Ja, hvala lepa. Zdaj, najprej hvala za korektnost. Res je, Levice niste omenil kot stranke, kjer bi bili lobisti ali pa dobavitelji v zdravstvu in to z razlogom, ker jih ni, niti enega ne boste našli, niti po prijateljskim vezeh. Drugič, kar se tiče Bineta Kordeša, glejte, če bi jaz imel kaj za skrivat, bi se verjetno tudi z njim dobil, kje na Mauritiusu, ne pa sredi Ljubljane, vsem na očeh, poleg tega pa, ni odveč pripomnit, da ta človek je bil tajkun, v času, ko obstaja kakšna slika vas z njim, zdaj pa tajkun že kakšnih deset let ni več. Vmes so bili sodišča, zapor, sodni postopki. Ima pa kaj zanimivega za povedat, v tistih časih, to je pa res.

Ampak, nazaj, k dokazom. Zdaj, moja teza je, da SDS aktivno teh 20 let, kolikor se vi družite s temi lobisti, sabotira ureditev nabavnih cen v zdravstvu. To ni samo moja teza. Marko Noč, on je človek, ki je bil blizu Jelke Godec in vaše stranke, pomagal je tudi pri preiskovalni komisiji, je pred par meseci, ko je bila pod vašo zdajšnjo vlado oblikovana delovna skupina, ki naj bi uredila dobavne cene materiala in opreme v zdravstvu, tako da bi najprej pogledali, koliko kakšna stvar stane v Skandinaviji ali pa v Nemčiji, preden se začne dogovarjat z dobavitelji, tukaj odstopil in v svoje protestno odstopno pismo napisal, da je ugotovil, da je bila ta skupina oblikovana samo zato, da se njegova pobuda za ureditev cen v zdravstvu… / znak za konec razprave/ nevtralizira, ne pa zato, da se uresniči. In to ni, to je zgolj indic. Bom šel še bolj nazaj. Andrej Bračun je ukinil sistem, poskus sistema enotnih nabav v zdravstvu. Potem afera operacijske mize, tam je bila bivša žena Boža Dimnika, tista, ki je v materi vseh afer sodelovala. Potem imam onkološki inštitut, kjer je dr. Erik Brecelj povedal, da je SDS… / znak za konec razprave/ napadel revizorja, dr. Sandija Ogrizka, ki je rekel, da je bil Marčiču 10-krat do 100-krat vse preplačano, kar je za onkološki inštitut naredil, zato da je Marčič pogodbo obdržal. In konec koncev je takih zgodb še več in se bodo…

**PREDSEDNIK VLADE JANEZ JANŠA:** Ja, glejte, ko nekdo govori na pamet, se slej ko prej ujame v lastno past. To, kar je koalicija predlagala kot zakona za drugačen način, drugačen sistem nabav v zdravstvu, je ravno predlog, ki ga je dal dr. Noč in njegova… / nerazumljivo/ Res pa je, da delovna skupina, ki smo jo oblikovali iz teh strokovnjakov, ki so imeli pač iz prakse ideje, kako stvari postavit na noge, in uradnikov Ministrstva za zdravje, ni prišla nikamor, ker na Ministrstvu za zdravje je več ali manj, zdaj aktualni minister se trudi, pa je nekaj novih ljudi pripeljal, ampak v glavnem je stara ekipa, ki je bila že pod vsemi ostalimi ministrstvi, in je to blokirala. In dr. Noč je imel prav. In zaradi tega, tega predloga nismo mogli zapeljat v realnem času preko vladne procedure in je šel preko vas poslancev, koalicijske procedure. Natančno isti predlog, o katerem ste vi zdaj govorili, je v zakonu, ki mu pa vi nasprotujete, smo slišali. Torej glasujmo za ta zakon, za to, kar je predlagal dr. Noč, pa se vsi strinjamo, da bo bolje.

**LUKA MESEC (PS Levica):** Ja, hvala. Nisem dobil zadostnih pojasnil in predlagam, da opravimo resno razpravo o tem, ker to, kar se je odstrlo s temi slikami, je morda vrh ledene gore, pod katero se skriva ogromna korupcijska afera. Glejte, gospod Janša, bom šel po vrsti o vaši vpletenosti v neurejanje cen v zdravstvu. Prvič, leta 2002 in 2003 je dr. Dušan Keber, takratni minister za zdravstvo, začel postavljati enoten sistem za nabave v zdravstvu. Ko pridete vi na oblast, je ta sistem suspendiran. Suspendiral ga je Andrej Bručan, takratni minister za zdravstvo, češ da je to brez veze. In od takrat naprej je naše zdravstvo šlo iz afere v afero. Prva zares velika je bila afera operacijske mize. Tisti, ki se spomnite tega, veste, da je bilo naročilo vredno 4 milijone evrov, od tega je bilo kar 2 milijona preplačil. Kdo je bil za to afero? Gospod Dimnik in njegova bivša žena, onadva sta vodila ta posel. Potem imamo onkološki inštitut. Marčič je tam baje, tako pravijo nekateri podatki v medijih, preko programske opreme v par letih zaslužil 17 milijonov evrov in pol. Ker zdravniki in drugi uporabniki s sistemom niso bili zadovoljni, ker je bilo vse nefunkcionalno, so najeli zunanjega revizorja, dr. Sandija Ogrizka, informatika, ki je javno povedal, da je šel gledat te račune in so bili, kot se temu na Gorenjskem reče, pisani z vilicami, od 10 do 100-krat preplačani. In potem je dr. Erik Brecelj povedal, da… / oglašanje iz dvorane/ je SDS tega revizorja napadel. Revizor je bil odstranjen. Marčič je pogodbo obdržal. Potem žilne opornice, ki jih omenjate. Prav tako, glejte, pri žilnih opornicah je tudi zanimivo, da vi ste napadli podjetje Mark Medical, ki je dobavilo žilne opornice, ampak zdaj je prišlo v javnost, da je bil konkurent tega Mark Medicala, se pravi nekdo, ki se je potegoval za njegov posel, Medias International, podjetje, ki jo vodi hči Boža Dimnika. Teh stvari je, gospod Janša, enostavno preveč, da bi kdo še lahko verjel v naključja. In glede na to, da je ta sprega dobaviteljev v zdravstvu, ki so dejansko eden izmed največjih problemov slovenskega zdravstva poleg zdravnikov dvoživk, ki jih vi s tako vnemo branite / znak za konec razprave/ ali pa dopolnilnega zavarovanja, ki čeprav se ni porabljalo med Covid krizo, vi niste želeli opravičiti plačevanja in se je v zavarovalnice steklo okrog 50 milijonov evrov na ta način. Vse to, gospod Janša, so indici, da vaša druženja niso nedolžna in da imajo marsikaj s politiko, ki jo SDS vodi v zdravstvu in ki slovensko zdravstvo / znak za konec razprave/ drži v stanju, v kakršnem je. Zato predlagam, da se o tem temeljito pogovorimo. Kot pravim, najbrž gledamo vrh ledene gore, pod katerim se skriva korupcijska afera.

**JOŽEF HORVAT (PS NSi):** Spoštovani gospod predsednik Vlade! Sedanja Vlada je svoj mandat začela v hudih kriznih razmerah. V Državni zbor je prvi paket pomoči ljudem in gospodarstvu prinesla v 100 urah od prisege. V zahtevnih okoliščinah je pripravila številne interventne zakonske pakete za soočenje s Covid-19. Nova Slovenija je hvaležna, da lahko v okviru te koalicije uresničuje svoj program, predvsem svoj gospodarski program. Hvaležni smo gospodarstvu, torej delodajalcem in delojemalcem, ki skupaj z državo vlagajo izjemne napore za izvajanje gospodarske dejavnosti, zagotavljanje eksistence družinam v zaostrenih razmerah. Učinkovitost vladnih ukrepov potrjujejo številke. Evropska komisija je julija Sloveniji za letos napovedala 5,7-odstotno gospodarsko rast, kar je skoraj 20 % višje od povprečja napovedi za EU. Umar je oceno gospodarske rasti za letos povišal celo na 6,1 %. Slovenija je po kriteriju brezposelnosti med najboljšimi državami v EU in OECD. Upoštevajoč še bonitetne ocene Slovenije lahko ugotovimo, da je Slovenija v prvi četrtini najuspešnejših držav Evropske unije.

Zadovoljstvo, ki ga stanje našega gospodarstva in naše države dajejo kazalniki, je pred dnevi prekinila slaba novica iz Strasbourga. Evropsko sodišče za človekove pravice je razsodilo, da je nekdanja vladna koalicija pod vodstvom gospe Alenke Bratušek kršila pravice razlaščenim vlagateljem v podrejene obveznice in delnice saniranih bank. Razlaščenih je bilo več kot 100 tisoč lastnikov podrejenih obveznic oziroma delnic v skupni vrednosti približno 960 milijonov evrov. Zgodba bančne sanacije torej še zdaleč ni zaključena. Nad davkoplačevalci torej visi Damoklejev meč, težak približno 1 milijardo evrov. Če temu prištejemo še vse zamudne obresti, bi končni znesek lahko narastel približno na višino cene, ki smo jo davkoplačevalci morali plačati za projekt TEŠ6, ki se bliža stečaju. Gospod predsednik vlade, nekatera ravnanja levih vlad torej predstavljajo resno grožnjo za razvoj Slovenije. ČE bi teh 960 milijonov evrov namenili za pokojnine, bi lahko, na primer, povprečno / znak za konec razprave/ pokojnino za eno leto povečali s 720 evrov na 858 evrov in tako dalje. Zanimivo je še nekaj. Praktično isti del političnega spektra, ki nosi odgovornost za oškodovanje 100 tisoč razlaščencev, danes oblikuje koalicijo proti znižanju davčnih bremen državljanom. Če Slovenija ne bo uspela z realizacijo predlagane davčne reforme ter z razbremenitvijo najbolj ustvarjalnega dela naše družbe / znak za konec razprave/, ne bomo mogli resno izboljšati našega poslovnega okolja. Spoštovani gospod predsednik vlade, zanima me, kako ocenjujete vpliv grožnje izplačila tako visokih odškodnin iz državnega proračuna na razvojni potencial Republike Slovenije? Hvala lepa za vaš odgovor.

**PREDSEDNIK VLADE JANEZ JANŠA:** Hvala lepa za vprašanje. Prej je gospod Mesec, poslanec Mesec zlorabil pač svoj nastop v predlogu za razpravo. In me čudi, zakaj se je sploh ustavil pri naštevanju tega stopnjevanja korupcije. Ker sam vrh tega po njegovi logiki je to, da je on sam …Pa tudi vsi ostali iz koalicije KUL za mandatarja …da je koalicija KUL, s podpisi tudi gospoda Meseca, za mandatarja predlagala Karla Erjavca, tasta gospoda Marčiča. Ali si predstavljate to korupcijo? Pa da je bila poslanka Zabretova v času te silne afere z operacijskimi mizami žena dobavitelja teh operacijskih miz. To je šele korupcija po tej razlagali. To se pravi, to so kriteriji po katerih izbirate kandidata za mandatarja. Zdaj bom to bolj za šalo. To kar pa sprašuje gospod Horvat, je pa seveda krvavo resna stvar. Slovenija ima v tem času visoko gospodarsko rast, nizko brezposelnost, stabilen mednarodno-finančni položaj na finančnih trgih, milijarde nepovratnih sredstev za investicije v okviru sklada za okrevanje in odpornost in lahko naredimo veliko stvari, ki jih doslej nismo. Lahko poleg digitalne in zelene preobrazbe nadoknadimo veliko vrzeli, ki so se doslej pojavile, so pa tukaj določena tveganja. Eno od teh tveganj je ravno to, da padajo okostnjaki iz omare. Te sodbe Evropskega sodišča glede razlastitve podrejencev seveda ne nalaga direktno državi, da se jim to povrne, jasno pa pravi, da je bila tista odločitev nezakonita, nezakonita ker ni dopuščala pravnega varstva in da imajo pravico do tega in seveda vemo kaj to pomeni. Slej kot prej bodo prišli računi, ali bo prišlo do neke poravnave in, ne vem, bomo plačali pol tega ali pa celo več in to so velika sredstva. Mi smo prejšnji teden dobili že nakazano na račun prve četrt milijarde evrov nepovratnih sredstev iz evropskega sklada za okrevanje in to je velik denar. Samo, če nas bodo podrejenci oziroma če bodo podrejenci na podlagi te sodbe dosegli poročilo, potem bo šel praktično ves ta denar, vsa ta vsota bo šla za čas, ko je gospa Bratuškova reševala Slovenijo pred trojko in je namesto tega, da bi si takrat iz Evropskega sklada za reševanje bank, denar sposodili po ceni, praktično brez obresti, razlastila podrejence in celoten dolg za sanacijo bank obesila na slovenske davkoplačevalce. Hkrati je pa v ta paket sanacije vključila še dve tajkunski banki, Factor banko in Probanko in smo dejansko dobesedno stotine milijonov evrov dali oziroma še dajemo za to. To je bilo to reševanje Slovenije v tistem času za katerega zdaj prihajajo računi. In zanimivo, gre za milijardo evrov, slovenski mediji pa na prvi strani novica o stari sliki, ki je bila itak že objavljena takrat, pa so jo zdaj še enkrat odkrili. To je bila prva novica in danes tudi pol tega časa v zvezi s poslanskimi vprašanji porabljenega za to, ne pa za nekaj kar je dejansko kot je bilo korektno rečeno, pravilno rečeno, izpostavljeno v poslanskem vprašanju tveganje, ki se je pojavilo na mizi in ki nam lahko zaustavlja razvoj. Pa še nekaj je teh okostnjakov je, polno teh odločitev je bilo v časih levih vlad, ko ji mediji ne gledajo pod prste, ko organi pregona nič ne ukrepajo, je vse pod kontrolo, politično pod nadzorom, ampak enkrat pridejo računi. Tudi zato bo prišel in pač Vlada dela na tem, da se ta tveganja zmanjšajo.

**JOŽEF HORVAT (PS NSi):** Hvala lepa, gospod predsednik Državnega zbora. Hvala za odgovore, gospod predsednik Vlade. Seveda, lastnina je sveta stvar. To imamo zapisano v slovenski ustavi in to je dejansko povedalo tudi Evropsko sodišče za človekove pravice. V Novi Sloveniji si prizadevamo, da še naprej izdatno in še izdatneje razvijamo Slovenijo. Zagnali smo kar nekaj investicij v vrtčevsko, osnovnošolsko infrastrukturo po 10 letih vakuma. Ravno tako po 10 letih vakuma gradimo domove za starejše. Dejansko skrbimo za dostojanstvo človeka. Lahko smo ponosni na diplomatske uspehe te vlade, ki je Slovenijo postavila ponovno na pomemben zemljevid Evrope in širše in tako naprej in tako naprej. Seveda naša prioriteta je poslovno okolje, gledamo gospodarstvo, torej delodajalce in delojemalce in seveda tudi zdravstvo. Kar se tiče zdravstva, najbrž se oba strinjava, gospod predsednik, da je potrebno nekaj narediti na področju plač zdravnikov, medicinskih sester. Tu me zanima vaš razmislek, razmisleki, ki jih imate znotraj vlade.

Kar se pa tiče gospodarstva, v zadnjem času smo kar imeli nekaj sestankov s predstavniki gospodarstva, ki na nas naslavljajo vprašanje oziroma prošnjo, da tisti, gospodarski subjekti, ki so bili upravičeni do denarne pomoči države v času epidemije so pa bili uspešni, hvala bogu, da so bili. In sedaj dejansko ne ustrezajo kriterijem za upravičenost te pomoči, ali je razmislek na vladi, da bi to pomoč, da jim ne bi bilo potrebno te pomoči vračati, če bi dokazali, da so vlagali ta sredstva v razvoj, raziskave ali pa za stimulacijo delavcem. Hvala lepa vnaprej za vaše odgovore.

**PREDSEDNIK VLADE JANEZ JANŠA:** Hvala lepa. Kar se tiče tega zadnjega vprašanja, pač, to proučujemo, je nekaj mejnih primerov. In ministrstvo bo pač podalo svoj predlog, kako to rešiti. Seveda pa je tu največ problemov v nekaterih delih storitvenega sektorja, kjer se sedaj ugotavlja, niso vseh prihodkov včasih beležili. In sedaj je težko dokazati, da je bil vpad tam, kjer se ni beležilo. To pa so pač neki drugi problemi, ki so, kar se tiče pripomb, ki prihajajo, očitno večji.

Pri investicijah v zdravstvo iz sklada za okrevanje in odpornost bo na voljo ogromno sredstev in deloma jih bomo zagotovili iz lastnih nacionalnih virov zato, da pač sedaj postorimo vse kar je potrebno. Zato apeliram na vse, da čim prej sprejmemo ta zakon, ki ga ima te v proceduri. Vidim, da opozicije to ne zanima, ker praktično ni nobenega več v dvorani. Zanimajo jih zgolj afere, ne pa razvoj. In je to zelo žalostno, še posebej v času, ko se pač pripravljamo na volitve. Poleg tega pa, še enkrat opozarjam na to, da del teh problemov, ki so odprti v povezavi z zdravjem, rešujemo tudi zakon o dolgotrajni oskrbi. Tukaj je pravzaprav še na nek način največja vrzel. O tem zakonu se govori in se ga pripravlja že 20 let. Ta vlada je dobila v roke 126. enačico. Za vse te enačice je bilo plačano na milijone evrov v času levih vlad za razne študije in tako naprej. In potem, ko bi morali poslati naprej predlog so naročili novo študijo. Ta zakon pač rešuje problem starejše generacije, ki se veča, ki včasih potrebuje oskrbo, ki ni bolnišnična, pa niti ni oskrba, ki jo lahko dobijo doma ali v domovih za starejše. In teh kapacitet Slovenija praktično ni gradila nikoli. In zaradi tega apel vsem, ko bo ta zakon sprejet, bo na sto tisoče ljudi v prihodnosti hvaležnih državnemu zboru, da je končno rešil nek problem, ki so se ga doslej vsi izogibali.